Kommissionens forordning (EF) nr. 1158/2000

af 30. maj 2000

om ophævelse af forordning (EF) nr. 1781/1999 om suspension af importkontingentet for mælkepulver bestemt til Den Dominikanske Republik og om fravigelse af visse bestemmelser i forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter og af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1040/2000(2), særlig artikel 26, stk. 3, artikel 30, stk. 1, og artikel 31, stk. 3, og

ud fra følgende betragtninger:

(1) Artikel 20a i Kommissionens forordning (EF) nr. 174/1999 af 26. januar 1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter(3), ændret ved forordning (EF) nr. 1596/1999(4), fastsætter bestemmelser for forvaltningen af importkontingentet for mælkepulver bestemt til Den Dominikanske Republik under det aftalememorandum mellem Det Europæiske Fællesskab og Den Dominikanske Republik, som Rådet godkendte ved afgørelse 98/486/EF(5). Anvendelsen af nævnte artikel blev suspenderet ved Kommissionens forordning (EF) nr. 1781/1999(6). Da Den Dominikanske Republik nu har vedtaget gennemførelsesbestemmelser til kontingentet, bør suspensionen ophæves.

(2) Toldkontingenterne gælder i perioder på 12 måneder med virkning fra den 1. juli. Med henblik på anvendelsen af toldkontingentet for 2000/01 bør der hurtigt ske en tilpasning af den periode, der er fastsat for ansøgning om særlige eksportlicenser for 2000/01. Denne periode bør begynde den 1. juni 2000.

(3) Eksportører, der agter at udføre de produkter, der omhandles i artikel 20a, stk. 3, i forordning (EF) nr. 174/1999, til Den Dominikanske Republik, og som kan have vanskelighederne hermed som følge af kontingentordningens anvendelse, kan anmode om annullering af de pågældende eksportlicenser uden samtidig at miste den sikkerhed, de har stillet for licensen. Derfor bør artikel 33 i Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter(7), senest ændret ved forordning (EF) nr. 1127/1999(8), fraviges, idet der heri navnlig er fastsat de almindelige betingelser for frigivelse af sikkerhedsstillelser.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Forordning (EF) nr. 1781/1999 ophæves.

Artikel 2

Uanset artikel 20a, stk. 7, i forordning (EF) nr. 174/1999 skal licensansøgningerne for perioden fra 1. juli 2000 til 30. juni 2001 indgives i perioden 1.-9. juni 2000.

Artikel 3

1. Uanset artikel 33 i forordning (EØF) nr. 3719/88 skal eksportlicenser med forudfastsættelse af eksportrestitutionen, udstedt i henhold til forordning (EF) nr. 174/1999 for de produkter, der omhandles i artikel 20a, stk. 3, med angivelse af Den Dominikanske Republik i rubrik 7 og gyldig den 1. juli 2000, annulleres efter anmodning fra licensindehaveren, indgivet senest den 15. juni til den kompetente licensudstedende myndighed, og sikkerhedsstillelsen frigives.

2. Medlemsstaterne underretter straks Kommissionen om sådanne ansøgninger og angiver mængden, koden i eksportrestitutionsnomenklaturen (ERN) og restitutionsbeløbet. Medlemsstaterne skal tilsende Kommissionen en oversigt over alle anmodninger, der er modtaget senest den 16. juni 2000 med angivelse af den samlede mængde opdelt på ERN-koder og det berørte eksportrestitutionsbeløb.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. maj 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 118 af 19.5.2000, s. 1.

(3) EFT L 20 af 27.1.1999, s. 8.

(4) EFT L 188 af 21.7.1999, s. 39.

(5) EFT L 218 af 6.8.1998, s. 45.

(6) EFT L 212 af 12.8.1999, s. 18.

(7) EFT L 331 af 2.12.1988, s. 1.

(8) EFT L 135 af 29.5.1999, s. 48.